Et træthedsbrud opstår ikke på grund af en skade, men på grund af overbelastning af en bestemt knogle, så måske har din læge faktisk ret i, at dine gener skyldes overbelastning – og deraf et muligt træthedsbrud. Når en knogle udsættes for strækning og bøjning over længere tid, kan den brække på samme måde, som en metalstav brækker efter gentagne bøjninger. Træthedsbrud er trods alt forholdsvis sjældent, men ses oftest hos motionister og personer, der dyrker idræt, og er mest almindelig blandt kvinder. Træthedsbrud ses mest hyppigt i skinnebenet, men pudsigt nok har jeg faktisk lige haft en kvindelig patient med nogenlunde samme historie som din. Hun havde et træthedsbrud i en fodknogle. For at forebygge et sådan brud er fornuftigt affjedret fortøj vigtigt, og så er træning på blødt underlag bedre. Diagnosen kan stilles med røntgen, men ofte skal yderligere undersøgelser som MR-scanning til, for at bruddet kan ses. Behandling består af aflastning og nogle gange gips. Jeg vil foreslå en tur tilbage til lægen for lige at høre, om der bør undersøges nærmere for et træthedsbrud. Indtil da må du skåne foden så meget som muligt.